Kommentar:  Det er nu snart 2 måneder siden, at vi indgik aftalen, og vi står klart ved den aftale, som vi har indgået, og er helt med på, at den skal vi have fulgt op på. Jeg havde en klar forventning om, at beslutningsgrundlaget var klart til det, men der er jo lidt tid at løbe på endnu inden både anden og tredje behandling. Det er også derfor, jeg har markeret, at jeg beder ministeren forholde sig til det, når han kommer herop, og så prøve at få det kortmateriale frem. Det burde heller ikke være umuligt, når vi kan se, at der ligger kortmateriale i vandrådene. Så der er jo noget at arbejde med.

Svar:  Tak for det. Hvis man har iagttaget den her sag uden for Christiansborgs tykke mure, er jeg stensikker på, at der er rigtig mange, der har undret sig over det forløb, der har været omkring den her lovgivning. En meget summarisk gennemgang siger, at Danmark tiltræder EU's vandrammedirektiv, der handler om en samlet indsats for at sikre hensynet til naturen i konkurrence med produktionen. I den forbindelse indføres der en regel om etablering af 2-meterbræmmer langs søer og vandløb. Der gennemføres i perioden en retlig prøve af krav om ekspropriation. Denne sag vinder staten; der er ikke tale om ekspropriation. I 2011 indfører den daværende regering så regler om randzoner ved en aftale mellem Venstre, Konservative og Dansk Folkeparti. Den afgiver et løfte om, at det administrative grundlag, herunder kort, vil være til stede og på plads inden ikrafttrædelsen. Så kommer der et folketingsvalg i 2011. Det medfører, at der kommer en ny regering til, der må konstatere, at forberedelserne af det administrative grundlag nærmest ikke er til stede. Den nye regering bruger mange kræfter på at skabe det manglende grundlag. Miljøministerens plan for gennemførelse af randzonerne bliver omgjort den 6. december 2012 af Natur- og Miljøklagenævnet med begrundelsen, at der er for kort høringsfrist. Så skal det retfærdigvis siges, at der er lavet to ændringer i forhold til det oprindelig vedtagne omkring randzoner, men dem behøver vi ikke sådan komme ind på på nuværende tidspunkt. Nu har regeringen så taget initiativ til at sikre realisme i randzonebestemmelserne, herunder et juridisk holdbart grundlag i forhold til kortmateriale, så den enkelte landmand kan vide, hvor randzonerne skal indføres. Vi glæder os over forståelsen mellem Venstre, Dansk Folkeparti, Liberal Alliance, De Konservative og regeringen. Dette lovforslag er i overensstemmelse med den aftale, der er indgået mellem de her nævnte partier. Imidlertid giver det nogen anledning til undren, når den første kvittering i Fødevareudvalgets diskussion nu er et krav om tilstedeværelse af kort før vedtagelsen. Naturligvis skal der være adgang til kort. De kort, der dannede grundlag for indførelsen af 2-meterbræmmer, er til stede, og der arbejdes med yderligere kort i forbindelse med de ændringer, der er i forhold til 2-meterbræmmerne. Vi har indgået en politisk aftale og er naturligvis indstillet på at leve op til den. Borgere uden for Christiansborg må med baggrund i den her sag konstatere, at hvor man står, ofte afhænger af, hvor man sidder. Jeg synes, at lovforslaget er udtryk for realisme, ordnede forhold og afbalancering af de to hensyn, nemlig vand- og miljøbeskyttelse og det at have produktion i form af landbrug i vores land. Vi vil imidlertid være opmærksom på, at ændringerne efterlader manglende opfyldelse. Det, at man reducerer antallet af hektar bræmmer eller randzoner, vil medføre, at der ligger en regning, som skal betales efterfølgende, når vi skal leve op til det vandrammedirektiv, der er blevet skrevet under på. Det må komme med efterfølgende ændringer i form af ændrede krav til dyrkningsformer og gerne i et tæt sammenspil med landbruget. Men vi skylder nu at få skabt størst mulig klarhed hos landbruget, så vi kan komme videre med at udmønte Natur- og Landbrugskommissionens udspil til, at Danmark fortsat er et stærkt fødevareproducerende land, der oven i købet mestrer at være det i balance i forhold til natur og miljø. Derfor støtter vi fra Socialdemokraternes side vedtagelsen af L 199.